<classify> RAIS John Magufuli ametuma salamu za rambirambi za msiba wa aliyekuwa mfanyakazi wa Kampuni ya Clouds Media Group CMG akihudumu kwenye redio ya Clouds Fm, Ephraim Kibonde 47 aliyefariki Jumanne jijini Mwanza.Salamu hizo za Rais Magufuli ziliwasilishwa na Waziri Mkuu, Kassim Majaliwa nyumbani kwa baba mzazi wa Kibonde, Samson Kibonde, Mbezi Beach jijini Dar es Salaam jana. Majaliwa alisema Rais Magufuli ameshindwa kufika nyumbani hapo, kuhani msiba kutokana kutingwa na ugeni wa Rais Paul Kagame wa Rwanda, aliyemaliza ziara yake jana.Akizungumzia namna ambavyo Rais Magufuli ameguswa na msiba huyo, Majaliwa alisema Rais Magufuli ni mpenzi wa kipindi cha Jahazi, ambacho Kibonde alikisimamia kwa ufanisi mkubwa, akisaidiana na mtangazaji mwenzake Gadner Habash.Jahazi ni kipindi cha jioni kinachorushwa Clouds Fm. Ni msiba mgumu na Rais Magufuli anawapa pole sana, mimi binafsi niliposikia habari za msiba huu sikuamini na nilijiuliza mara mbili mbili kama ni kweli ametuacha, nakumbuka alifanya kazi nzuri kwenye msiba wa Ruge na sasa na yeye tunamzika, poleni familia, poleni Clouds na wanahabari kwa ujumla, alisema Waziri Mkuu.Kwa upande wake, Msemaji wa familia, Saudiri Mwakaje alibainisha kuwa leo saa nne mwili utafikishwa nyumbani kwa baba mzazi wa Kibonde, Mbezi Beach na kisha saa sita itafanyika ibada na watu kupata chakula cha mchana. Mwakaje alisema baada ya hapo, mwili utaagwa na kisha safari ya kwenda makaburi ya Kinondoni kwa maziko itaanza.Aliwataka wanafamilia, ndugu na jamaa kujitokeza kuuaga mwili wa Kibonde. Kibonde alikuwa mmoja kati ya watangazaji wa luninga wa mwanzo nchini, akihudumu kwenye kituo cha luninga cha CTN kabla ya kuhamia Channel Ten na kisha Clouds Media Group. Waziri wa Habari, Sanaa, Utamaduni na Michezo, Dk Harrison Mwakyembe ametuma salamu za rambirambi, akimuelezea Kibonde kuwa alikuwa mtangazaji mahiri na mwenye kuzingatia weledi kwenye kazi yake hiyo.Wizara imeguswa na kifo cha Kibonde na tunaungana na familia, wafanyakazi na wanahabari kuomboleza kifo cha Kibonde... huyu alikuwa zaidi ya mtangazaji kwa kuwa alikuwa pia akiendesha mijadala mikubwa kujadiliana masuala ya kijamii, siasa, uchumi na mengineo hakika tasnia imeguswa, alisema Dk Mwakyembe.Kifo cha Kibonde kimekuja siku chache baada ya kampuni hiyo kupatwa na msiba wa aliyekuwa Mkurugenzi wa Utafiti na Vipindi wa kampuni hiyo, Ruge Mutahaba. Kibonde alitumia kipaji chake cha utangazaji kufanya hata shughuli za ushereheshaji MC, kazi aliyoifanya hata kwenye msiba wa Ruge, tangu siku ya kuagwa kwa Ruge kwenye Viwanja vya Karimjee Dar es Salaam kabla ya kwenda Viwanja vya Gymkhana Bukoba mkoani Kagera na kijijini Kiziru.Kwa mujibu wa taarifa ya Mganga Mkuu wa Mkoa wa Mwanza, Dk Thomas Rutachunzibwa, Kibonde alifariki dunia wakati akipelekwa katika Hospitali ya Rufaa ya Bugando kutokea Hospitali ya Uhuru, zote za jijini Mwanza.  <topic>: kitaifa 